
ABSTRACT

Inspectoratele rutiere sunt organisme tehnice specializate, de regulă aflate în subordinea ministerului de profil, desemnate să asigure inspecţia şi controlul respectării reglementărilor interne şi internaţionale în domeniul transporturilor rutiere, privind:

- condiţiile de efectuare a activităţilor de transport rutier, a activităţilor conexe transportului rutier şi a activităţii de pregătire a persoanelor în vederea obţinerii permisului de conducere, atât pentru amatori, cât şi pentru profesionişti;


- siguranţa transporturilor rutiere şi protecţia mediului;

- starea tehnică a vehiculelor rutiere;

- masa şi/sau dimensiunea maximă admise pe drumurile publice şi masele totale maxime autorizate pentru transportul de mărfuri;

- tariful de utilizare/trecere pe reţeaua de drumuri naţionale dintr-un stat.

Din datele disponibile pe Internet rezultă următoarele:


- o parte a inspectoratelor se autofinanţează – Belgia, Bulgaria, Marea Britanie; Lituania;

- cea mai mare parte a structurilor în discuţie sunt finanţate de la bugetul de stat – Austria, Cehia, Franţa, Germania, Grecia, Luxemburg, Malta, Olanda, Polonia, Ungaria; 


- într-o serie de state, activitatea de licenţiere a autovehiculelor sau deţinerea registrelor de autovehicule şi şoferi este complet separată, Marea Britanie fiind singurul stat unde aceste activităţi se desfăşoară într-o singură instituţie.  


Nu se regăsesc date din care să rezulte un procent de autofinanţare a Inspectoratelor din sumele obţinute din amenzile aplicate. 
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

AUSTRIA
Principala structură care are atribuţii în domeniul transporturilor este poliţia locală: 
-  reglementarea traficului rutier şi acordarea permiselor de conducere;
-  eliberarea autorizaţiilor pentru transportul rutier internaţional;
- eliberarea autorizaţiilor speciale pentru transportul de pasageri şi a altor documente aferente;

-  stabilirea dimensiunilor şi greutăţilor autovehiculelor de transport marfă;
-  eliberarea certificatelor pentru transportul de alimente perisabile şi speciale, precum şi pentru echipamentele utilizate pentru astfel de transporturi;

- stabilirea tarifelor de utilizare a drumurilor, împreună cu Administraţia drumurilor;

- verificarea condiţiilor tehnice ale autovehiculelor;
- reglementările privind orele de conducere şi perioadele de repaus, împreună cu Ministerul Transporturilor;

- reglementările cu privire la transportul de mărfuri periculoase.
Inspectoratul rutier este independent din punct de vedere al subordonării, dar finanţarea se face de la bugetul de stat. Principalele atribuţii privesc
:

- prevenirea accidentelor;
- inspecţia periodică a autovehiculelor;
- verificarea infrastructurii rutiere, realizată de echipe de experţi.

BELGIA


Serviciul Public Federal pentru mobilitate şi transport (SPF) este responsabil pentru pregătirea şi punerea în aplicare a politicilor federale privind mobilitatea şi transportul. Pentru îndeplinirea acestei misiuni, SPF acordă o atenţie deosebită siguranţei, securităţii, sănătăţii, problemelor sociale şi integrării diferitelor moduri de transport. 


Ca parte a acţiunilor sale, SPF monitorizează în mod constant:
 
- creşterea economică;


- poluarea aerului şi mediului;


- îmbunătăţirea calităţii vieţii.

 
Principalele domenii de control sunt gestionate de poliţia de stat, poliţia locală, ministerul de resort, agenţia vamală, precum şi de alte structuri regionale şi locale: 
-  reglementările de trafic rutier şi acordarea permiselor de conducere;

-  eliberarea autorizaţiilor pentru transportul rutier internaţional;

- eliberarea autorizaţiilor speciale pentru transportul de pasageri şi alte documentele aferente;

-  stabilirea dimensiunilor şi greutăţilor autovehiculelor de transport marfă;

-  eliberarea certificatelor pentru transportul de alimente perisabile şi speciale, precum pentru echipamentele utilizate pentru astfel de transporturi;

- stabilirea tarifelor de utilizare a drumurilor, împreună cu Administraţia drumurilor;

- verificarea condiţiilor tehnice ale autovehiculelor;

- reglementările privind orele de conducere şi perioadele de repaus, împreună cu Ministerul transporturilor;

- reglementările cu privire la transportul de mărfuri periculoase.

Serviciul de înregistrare a vehiculelor (DIV) din cadrul SPF este responsabil pentru înregistrarea autovehiculelor, motocicletelor şi remorcilor cu o masă mai mare de 750 kg.

BULGARIA
Agenţia privind transportul pe drumurile publice, aflată în subordinea Ministerului Transporturilor, are printre atribuţii următoarele domenii
:
- acordarea autorizaţiilor pentru transportul rutier internaţional (bilateral, UE, CEMT, etc.);

- acordarea autorizaţiilor speciale pentru transportul de pasageri şi alte documentele aferente (de exemplu, lista de pasageri);

-  verificarea condiţiilor tehnice ale vehiculelor cu motor;

- adoptarea reglementărilor privind orele de conducere şi perioadele de odihnă;

- adoptarea reglementărilor cu privire la transportul de mărfuri periculoase.


Fiind o instituţie publică, este finanţată de la bugetul de stat. 

Reglementările de trafic şi acordarea permiselor de conducere, precum şi verificarea condiţiilor tehnice ale autovehiculelor se găsesc în atribuţiile Poliţiei naţionale şi celei locale.

Inspectoratul rutier are ca principale sarcini licenţierea operatorilor de transport, inspecţia autovehiculelor, precum şi verificarea documentelor privind transportul pasagerilor şi mărfurilor. Are statutul unei instituţii publice independente şi se autofinanţează.  


CEHIA

a) În cadrul Ministerului Transporturilor funcţionează Departamentul pentru transporturi pe drumurile publice, care cuprinde următoarele structuri
:

• direcţia pentru conducătorii auto, care cuprinde
- BESIP - Autoritatea pentru siguranţă rutieră;

- administraţia pentru conducători auto, comisii de testare, precum şi Registrul central;

- servicii de supraveghere, statistici, comunicarea de date şi reglementări legale.

 

• direcţia pentru reţeaua rutieră
- autostrăzi, drumuri şi poduri;

- administrarea şi întreţinerea drumurilor;

- ingineria transporturilor

 

• direcţia pentru vehicule rutiere
- regulamente şi Registrul Auto;

- omologare;

- verificarea vehiculelor în funcţiune şi supraveghere.

• direcţia transport rutier
- transport de marfă;

- transport internaţional de pasageri şi supraveghere.

b) Centrul de Cercetare pentru Transport (CDV) este o instituţie publică, aflată în subordinea Ministerului Transporturilor. CDV a fost înfiinţată în anul 1992 ca un succesor al Institutului ceh de Cercetare de la Žilina, iar din anul 2007, este o instituţie publică de cercetare. 

Funcţiile de bază ale centrului sunt reprezentate de activităţile de cercetare, prin realizarea de proiecte şi efectuarea de servicii specifice către Ministerul Transporturilor, precum şi furnizarea de expertiză pentru autorităţi, atât entităţi publice, cât şi comerciale. 

Centrul de Cercetare are peste 150 de funcţionari, experţi în toate categoriile de transport.

Activitatea profesională este împărţită în patru divizii
:
· divizia de dezvoltare a transportului;
· divizia infrastructură de transport şi mediu;
· divizia de siguranţă rutieră şi ingineria traficului;
· divizia pentru factorul uman în transport şi modelarea transportului.
c) În mai 2013, la solicitarea Departamentul pentru transporturi pe drumurile publice a fost înfiinţat Centrul de servicii pentru transportul pe drumurile publice, care, în colaborare cu poliţia locală, are ca principală atribuţie verificarea periodică a autovehiculelor.  

DANEMARCA

Agenţia de trafic (ANR) este o structură care funcţionează în cadrul Ministerului Transporturilor, având în responsabilitate adoptarea reglementărilor din domeniul transportului şi verificarea tuturor mijloacelor de transport feroviar, rutier şi aerian
. Este finanţată de la bugetul de stat.

ANR este responsabilă pentru coordonarea transportului public, precum şi de colectarea şi diseminarea cunoştinţelor despre acest sector. De asemenea, ANR întocmeşte şi implementează strategii şi proiecţii privind transportul public, coordonează şi cooperează cu autorităţile naţionale de reglementare în transportul public în zona metropolitană, administrând fondurile necesare în acest sens.

ANR nu se ocupă cu verificarea reclamaţiilor şi plângerilor privind personalul de inspecţie sau preţurile practicate în activitatea de control. Deciziile autorităţilor naţionale de reglementare sunt definitive şi nu pot fi aduse în faţa oricărei alte autorităţi administrative. Deciziile pot fi atacate doar în faţa instanţelor de judecată.

Din cadrul ANR fac parte, printre altele:

- centrul privind transportul feroviar, care se ocupă de o serie de sarcini legate de reglementarea şi autorizarea administratorilor de infrastructură, operatori, companii feroviare, regulile de circulaţie şi sistemele de semnalizare. De asemenea, are competenţe în a aproba utilizarea de material rulant, maşini de epocă şi de transport al mărfurilor periculoase, precum şi în supravegherea sistemelor de siguranţă şi de securitate. În plus, centrul aprobă proiectele majore de infrastructură în domeniul feroviar.

- centrul pentru transport în domeniul aviatic, care este responsabil pentru reglementarea siguranţei şi securităţii în ceea ce priveşte infrastructura aeroportuară, serviciile de navigaţie aeriană, aerodromurile şi sistemele asociate. Aceste măsuri privesc toate companiile aeriene, producătorii de aeronave, atelierele de lucru, operatorii de marfă şi aeroporturile. 

- centrul pentru autovehicule rutiere şi transport ecologic adoptă normele tehnice auto de siguranţă rutieră şi de mediu. În plus, are responsabilităţi privind omologările vehiculelor de orice tip, siguranţa produselor transportate, reglementarea pieţei de inspecţie a vehiculelor, supravegherea companiilor care realizează aceste operaţiuni, contribuie la controlul vehiculelor grele aflate în trafic, în cooperare cu poliţia. De asemenea, centrul caută soluţii de transport eficiente din punct de vedere energetic, sub formă de proiecte concrete, campanii, etc.

- centrul pentru transporturi comerciale îndeplineşte sarcini legate de deschiderea pieţei de profil, privind aprobarea de regulamente şi de supraveghere a activităţii desfăşurate în domeniul transportului feroviar, rutier şi aerian al mărfurilor. 

- centrul privind transportul public elaborează şi aplică planurile de trafic, întocmeşte analize şi statistici privind transportul public.

- centrul pentru certificarea personalului ANR are atribuţii extinse în pregătirea personalului care activează în şcolile aviatice, navale, feroviare şi auto.

ESTONIA


Autoritatea rutieră este o agenţie guvernamentală sub coordonarea Ministerului economiei
. Agenţia îndeplineşte politica statului în domeniu, pune în aplicare planurile de dezvoltare, monitorizează şi asigură managementul întreţinerii drumurilor, siguranţei rutiere, transportului public şi mediului.


Sarcinile principale ale agenţiei sunt:

1) organizarea activităţii de întreţinere a drumurilor şi crearea condiţiilor de călătorie în condiţii de siguranţă pe drumurile publice;


2) creşterea siguranţei traficului rutier şi reducerea daunelor aduse mediului; 


3) gestionarea traficului şi transportului; 


4) construcţia de drumuri naţionale, reparaţia şi supravegherea acestora, chestiuni care decurg din legislaţia ce reglementează domeniul, aplicând, acolo unde este cazul, sancţiuni;


5) gestionează Registrul naţional de drumuri, de trafic şi transport public;


6) participă la activităţile de elaborare de regulamente, depunând amendamente la legislaţie;

7) participă la activităţile legate de politicile, strategiile şi planurile de dezvoltare, precum şi la elaborarea şi implementarea de proiecte internaţionale.
FINLANDA

a) Agenţia transporturilor este o structură guvernamentală, care îşi desfăşoară activitatea în cadrul Ministerului Transporturilor şi Comunicaţiilor, fiind responsabilă pentru menţinerea şi dezvoltarea de servicii standard în cadrul sistemului de transport
.

Principalele responsabilităţi sunt:
· menţinerea şi dezvoltarea sistemului de trafic în parametri optimi, împreună cu alţi actori din domeniul transporturilor;

· întreţinerea şi supravegherea reţelelor rutiere şi feroviare, precum şi a căilor navigabile interioare;

· implementarea proiectelor pentru construcţia de drumuri, planificarea, proiectarea şi întreţinerea căilor rutiere, feroviare şi a celor navigabile;

· conducerea operaţiunilor de întreţinere a drumurilor prin centrele regionale de dezvoltare economică, de transport şi de mediu;

· controlul şi gestionarea traficului de orice fel;

· asigurarea transportului în bune condiţii  pe vreme de iarnă;

· dezvoltarea şi promovarea serviciilor de transport, precum şi funcţionarea pieţei de profil;

· gestionarea infrastructurii de transport;

· dezvoltarea condiţiilor operaţionale pentru transportul public şi acordarea de subvenţii pentru alte modalităţi de transport;

· actualizarea şi dezvoltarea bazinelor hidrografice;

· protejarea sistemului de transport în condiţii de lucru dificile, precum şi în situaţii excepţionale.


b) Agenţia pentru Siguranţa Transporturilor (Trafi)
 este responsabilă pentru  înmatricularea şi verificarea vehiculelor, gestionând şi Registrul pentru autovehicule. Vehiculele sunt înregistrate de companii de asigurări, dealeri auto şi companii financiare acreditate. Persoanele fizice pot efectua, de asemenea, înregistrări on-line. Trafi, în sine, nu efectuează înmatriculări în afara vehiculelor diplomatice.

Persoanele care doresc să conducă un vehicul pe un drum public trebuie să deţină un permis de conducere corespunzător, licenţa fiind emisă de către poliţie. Trafi este responsabilă pentru înregistrarea conducătorilor auto în registrul specific, fabricarea şi livrarea permiselor.

Trafi monitorizează organizarea şi desfăşurarea examenelor pentru obţinerea permiselor auto, aprobă conţinutul lecţiilor organizate de şcolile de şoferi sau instructorii particulari acreditaţi şi supraveghează formarea şoferilor. 
Serviciile de examinare sunt selectate printr-un proces de licitaţie, contractele de servicii fiind valabile pentru o perioadă determinată de timp, iar acordurile încheiate precizează că societăţilor care organizează examenele trebuie să funcţioneze la nivel regional. Clientul plăteşte direct Agenţiei pentru serviciile de examinare, iar preţurile sunt identice pe tot teritoriul ţării. 
O persoană care este găsită vinovată de conducerea unui vehicul în stare de ebrietate sau stare de ebrietate agravată, poate solicita un drept condiţionat de a conduce un autovehicul cu un dispozitiv de blocare antialcool. Informaţiile privind dreptul condiţionat de a conduce sunt înregistrate în Registrul conducătorilor auto de către poliţie, fiind nevoie de aprobarea Trafi pentru utilizarea acestui dispozitiv.

Agenţia întocmeşte documentele de transport pentru călătorii ocazionale cu autobuzul în străinătate, documentele de control, precum şi licenţele pentru traficul de pasageri şi de marfă. Trafi poate elibera un permis special pentru vehiculele înmatriculate într-un stat non-UE, care depăşeşte dimensiunile şi/sau masa permisă în traficul rutier din Finlanda.

Taxele percepute pentru vehiculele utilizate în traficul rutier sunt colectate de către Trafi:
- taxa pe autovehicule constă dintr-o sumă calculată în funcţie de puterea motorului autovehiculului. 

- taxa auto pentru prima înregistrare se aplică în cazul în care structura sau scopul de utilizare a unui vehicul se modifică, potrivit legii.


Posibilele recuperări de taxe auto plătite pentru taxiuri şi maşinile utilizate de către persoanele cu handicap sunt responsabilitatea Agenţiei.

- taxa de combustibil, care diferă în funcţie de tipul de combustibil folosit.

FRANŢA

Transportul rutier de mărfuri şi pasageri este o activitate reglementată prin lege. Statul trebuie să se asigure, în primul rând, că sunt respectate condiţiile de muncă, de siguranţă şi concurenţă ale salariaţilor, pe de altă parte, asigurând punerea în aplicare a sancţiunilor împotriva companiilor care încalcă reglementările.

Controalele sunt efectuate de către diferite agenţii aflate în subordinea mai multor ministere: Ministerul Dezvoltării Durabile (responsabil de transport), Ministerul Muncii, cel al Afacerilor Interne (Poliţie, Jandarmerie) şi Ministerul de Finanţe (vamă).

Ministerul Transporturilor este responsabil pentru coordonarea activităţilor statului în acest domeniu şi are în acest scop un organism specializat - CTT -, cu atribuţii în controlul transporturilor terestre.

Rolul de coordonare al ministerului a fost consolidat din anul 1996 pentru a îmbunătăţi controlul. Acesta necesită informaţii corecte din partea administraţiilor publice relevante, comunicarea evenimentelor semnalate în cadrul controalelor şi sancţiunile aplicate, atunci când este cazul.


Birourile regionale de mediu, planificare şi locuinţe (DREAL) şi DRE sunt însărcinate de prefectul regiunii cu atribuţii de control. Structurile menţionate notifică prefectul despre controalele efectuate, acesta putând impune o serie de sancţiuni administrative: imobilizarea vehiculelor, eliminarea din registru a transportatorilor, etc.
Ministerul Dezvoltării Durabile este responsabil pentru dezvoltarea şi întreţinerea reţelei de drumuri naţionale
. Acesta dezvoltă măsuri pentru organizarea, funcţionarea şi siguranţa transportului rutier de mărfuri şi de pasageri.
În Franţa, inspecţiile de siguranţă rutieră (RSI) sunt desfăşurate periodic pe întreaga reţea naţională de drumuri, la un interval de trei ani. Aceste inspecţii periodice au început din anul 2009, decizia efectivă aparţinând Comitetului interministerial pentru siguranţă rutieră. Obiectivul RSI este acela de a oferi operatorului un instrument care-l poate ajuta prin îmbunătăţirea siguranţei rutiere. 
RSI este format din următoarele 7 etape:
• cererea şi programarea;
• pregătirea inspecţiei; 
• vizita de inspecţie;
• prezentarea de observaţii;
• examinarea raportului de inspecţie;
• elaborarea raportului;
• follow-up şi evaluare.
Direcţia de mediu şi energie (DRIRE)
 a exercitat controlul asupra vehiculelor rutiere noi, produse intern sau importate. A asigurat, de asemenea, monitorizarea controlului tehnic privat al vehiculelor prin structura CCTVL şi monitorizarea realizării de teste de către centrul privat pentru vehicule grele CCTPL
, vechiul nume al acestei structuri. Activitatea de inspecţii tehnice periodice pentru camioane a DRIRE a fost privatizată în prima jumătate a anului 2005.
Recepţiile pentru vehicule noi sunt, în prezent, realizate de Centrul naţional pentru inspecţii vehicule (CNRV 4), o agenţie publică care, de la 1 iulie 2010, se află în subordinea Direcţiei de mediu şi energie (DRIEE) din Ile-de-France.


GERMANIA


a) Oficiul federal pentru transportul de mărfuri (BAG)
 are, printre altele, următoarele domenii de activitate:
· dezvoltarea procedurilor juridice în domeniul transporturilor;
· planificarea, coordonarea şi controlul inspectorilor care desfăşoară controale rutiere;

· accesul pe piaţă, procedurile administrative şi pregătirea pentru situaţii de urgenţă civilă;
· monitorizare;
· statistică comercială;
· colectarea şi gestionarea taxei de concesiune pentru autostrăzi în operaţiuni auxiliare;
· autorizarea şi supravegherea pentru transportul de marfă aerian;
· colectarea şi gestionarea taxării camioanelor, controlul activităţii, funcţii de monitorizare. Pentru această activitate răspunde un serviciu privat, care se autofinanţează.


b) Autoritatea federală pentru transport servicii motor (KBA)
 se află în subordinea Ministerului federal al Transporturilor, Construcţiilor şi Dezvoltării Urbane, având următoarele atribuţii:
· aprobă noile tipuri de vehicule şi piese pentru vehicule, aducând o contribuţie importantă la siguranţa traficului rutier;
· revizuieşte activitatea de inspecţie şi de asigurare a calităţii pentru producătorii de maşini şi piese;
· coordonează Registrul central al vehiculelor, Registrul central de trafic, Registrul central de licenţe şi Registrul central pentru cartelele tahografice, conform prevederilor Legii privind traficul rutier;
· oferă informaţii din registrele menţionate şi întocmeşte statistici. 

KBA este compusă din 5 departamente:


- departamentul presă şi publicitate, protecţia datelor, audit intern şi prevenirea corupţiei;

- departamentul de servicii centrale;


- departamentul registre;


- departamentul de statistică;


- departamentul inginerie auto.


GRECIA

a) Principala structură de profil care funcţionează în Grecia este Consiliul naţional de securitate a drumurilor (NRSC), care încorporează toate organizaţiile implicate în siguranţa rutieră. Rolul Consiliului este stabilirea de consultări între ministerele de resort şi partenerii sociali. 

De asemenea, o entitate activă este Direcţia Generală din cadrul Ministerului pentru infrastructură, transport şi reţele.

b) Centrul privat pentru inspecţia vehiculelor (IKTEO) este o instituţie nouă, care contribuie la creşterea siguranţei rutiere, având rolul de a reduce poluarea aerului prin controalele tehnice periodice aplicate vehiculelor.

IRLANDA

Autoritatea pentru drumuri (ANR) a fost înfiinţată ca un organism independent, în baza Legii privind drumurile, în anul 1993
.

Funcţia de bază a Autorităţii este aceea de a asigura utilizarea eficientă a reţelelor de drumuri naţionale în condiţii de siguranţă. În acest scop, ANR are responsabilitatea generală pentru planificarea şi supervizarea lucrărilor de construcţie şi întreţinere a drumurilor.


De asemenea, ANR trebuie să asigure funcţionarea eficientă a reţelei de drumuri naţionale, în condiţii de siguranţă, având responsabilităţi în planificarea şi supravegherea construcţiei şi întreţinerii drumurilor naţionale.


În plus, Autoritatea are o serie de funcţii specifice, în conformitate cu prevederile legale:
· pregătirea de proiecte rutiere, programe de întreţinere şi furnizarea de semne de circulaţie pe drumurile naţionale;

· supravegherea efectuării de lucrări de construcţii, îmbunătăţire şi întreţinere a drumurilor naţionale;

· alocarea şi plata subvenţiilor pentru drumurile naţionale; 

· activităţile de formare, de cercetare sau de testare în legătură cu oricare dintre funcţiile sale.


ANR are competenţe de a face orice lucru care este considerat necesar sau util, ce ar facilita construirea sau întreţinerea unui drum naţional. ANR poate oferi indicaţii specifice pentru autorităţile rutiere locale cu privire la o serie de probleme specifice, întocmeşte declaraţii privind impactul asupra mediului, încheie contracte cu întreprinderile de construcţii, poate dispune implementarea unui sistem de taxe de trecere, în ceea ce priveşte utilizarea unui drum public. 


ITALIA

Principalele structuri cu atribuţii în domeniul transporturilor sunt:

- departamentul pentru transporturi terestre din cadrul Ministerul Infrastructurii şi Transportului;

- poliţia de stat, pentru activităţile de control. 

LETONIA


a) Direcţia pentru securitatea traficului rutier (CSDD)
 este o societate pe acţiuni cu capital de stat, creată pentru a furniza şi dezvolta servicii de calitate legate de înregistrarea şi supravegherea tehnică a vehiculelor rutiere, de calificare a conducătorilor auto, înregistrarea ambarcaţiunilor de agrement destinate pentru căile navigabile interioare şi calificarea conducătorilor acestora. 


Activităţile CSDD se extind, de asemenea, la domenii precum informarea şi educarea societăţii în ceea ce priveşte siguranţa traficului rutier sau pentru auditul traficului.


Principalele funcţii sunt următoarele:
· gestionarea Registrului de autovehicule şi conducători auto, dezvoltarea de soluţii pentru utilizarea acestuia în interesul statului, al agenţilor economici şi persoanelor fizice;
· înregistrarea vehiculelor rutiere, emiterea documentelor de înmatriculare şi a plăcuţelor de înmatriculare;
· înregistrarea ambarcaţiunilor cu motor, emiterea documentelor de înmatriculare şi a plăcuţelor de înmatriculare;
· acordarea dreptului de a conduce un vehicul, dar şi excluderea de la aceste drepturi, precum şi emiterea permiselor de conducere;
· efectuarea inspecţiei tehnice auto şi verificarea vehiculelor rutiere în trafic;
· evaluarea conformităţii şi certificarea vehiculelor rutiere;
· realizarea auditului de siguranţă rutieră şi supravegherea generală a traficului;
· colectarea de impozite, taxe şi penalităţi;
· informarea cetăţenilor în domeniul transporturilor rutiere;
· gestionarea muzeului Riga Motor şi a Complexului sportiv „Bikernieki”, de importanţă statală.

b) Inspectoratul rutier, instituţie finanţată de la buget, are următoarele atribuţii în domeniu:

-  eliberarea autorizaţiilor pentru transportul rutier internaţional;

- eliberarea autorizaţiilor speciale pentru transportul de pasageri şi alte documentele aferente, în colaborare cu Poliţia de frontieră;

-  stabilirea dimensiunilor şi greutăţilor autovehiculelor de transport marfă;

- întocmirea şi aplicarea reglementărilor privind orele de conducere şi perioadele de repaus;

- întocmirea şi aplicarea reglementărilor cu privire la transportul de mărfuri periculoase.


LITUANIA
Inspectoratul rutier, structură care se autofinanţează, are următoarele sarcini:

-  reglementarea traficului rutier şi acordarea permiselor de conducere, în colaborare cu Ministerului Transporturilor şi Poliţiei;

-  eliberarea autorizaţiilor pentru transportul rutier internaţional, în colaborare cu autorităţile vamale;

- eliberarea autorizaţiilor speciale pentru transportul de pasageri şi alte documentele aferente, în colaborare cu autorităţile vamale;

-  stabilirea dimensiunilor şi greutăţilor autovehiculelor de transport marfă;

-  eliberarea certificatelor pentru transportul de alimente perisabile şi speciale, precum pentru echipamentele utilizate pentru astfel de transporturi;

- stabilirea tarifelor de utilizare a drumurilor, în colaborare cu poliţia şi alte structuri de stat;
- verificarea condiţiilor tehnice ale autovehiculelor, în colaborare cu poliţia;

- reglementările privind orele de conducere şi perioadele de repaus, împreună cu poliţia;
- reglementările cu privire la transportul de mărfuri periculoase, de asemenea, în colaborare cu poliţia.


LUXEMBURG


Principalele structuri cu atribuţii în domeniul transporturilor sunt poliţia de stat şi poliţia locală.

MALTA


Autoritatea pentru transport se află în subordinea Ministerului pentru Dezvoltare Urbană şi Drumuri, având toate sarcinile specifice unei structuri care asigură managementul şi controlul transporturilor de orice fel. 

MAREA BRITANIE


Agenţia pentru servicii privind vehiculele şi operatorii (VOSA)
 a fost înfiinţată în anul 2003 prin fuziunea dintre Inspectoratul pentru vehicule şi o structură privind reţeaua de drumuri din cadrul Departamentului pentru transporturi. 

VOSA oferă o gamă largă de servicii de licenţiere şi testare, cu scopul de a îmbunătăţi standardele tehnice ale vehiculelor, asigurând respectarea de către operatori şi şoferi a legislaţiei rutiere.


Principalele atribuţii:
· licenţiere;
· supravegherea staţiilor de inspecţie autorizate;

· înregistrare;
· testare şi inspecţii; 
· aplicarea şi respectarea legislaţiei;
· investigarea accidentelor şi cercetarea tehnică;
· instruire şi educaţie.

VOSA oferă sprijin administrativ comisarilor de trafic care procesează cererile de licenţe pentru operarea camioanelor şi autobuzelor. Prin acest lucru, VOSA se asigură că titularii de licenţă respectă standardele stabilite pentru intrarea în circulaţie a vehiculului, minimizând impactul asupra mediului şi crescând siguranţa rutieră.


VOSA supraveghează staţiile de inspecţie autorizate pentru ca activitatea să se desfăşoare la standardele legale. Acest lucru se face prin documentarea metodelor şi standardelor de testare, aprobarea şi instruirea examinatorilor autorizaţi, monitorizare şi consultanţă, aplicarea de măsuri disciplinare pentru a îmbunătăţi standardele de testare şi pentru creşterea nivelului de conformitate cu legislaţia europeană.

VOSA efectuează teste anuale pentru camioane şi autobuze la cele 97 de staţii de testare pe care le deţine.


Agenţia are în vedere sprijinirea comisarilor de trafic pentru a lua decizii privind licenţierea operatorilor şi a şoferilor profesionişti, cerinţele de înregistrare a autobuzelor, identificarea operatorilor împotriva cărora este necesară aplicarea de măsuri disciplinare, colectarea şi evaluarea datelor statistice, realizarea de controale specifice pentru a verifica conformitatea cu normele legislative privind traficul rutier (de exemplu, numărul de ore conduse de conducătorii auto şi greutăţile transportate), realizarea de inspecţii de specialitate pentru spaţiile de depozitare, pentru vehiculele care transportă mărfuri periculoase, produse alimentare perisabile şi mărfuri sigilate sau personalizate.


VOSA efectueze investigaţii tehnice în procesul de producţie a maşinilor pentru depistarea defecţiunilor tehnice sau de proiectare, evidenţiind problemele de siguranţă şi de securitate.


De asemenea, VOSA oferă o gamă largă de activităţi educative şi de consiliere.


Activitatea VOSA este în întregime autofinanţată.
Comisarii de trafic cu care colaborează VOSA sunt independenţi faţă de Agenţie, ei fiind în subordinea Departamentului de Transport. Comisarii VOSA au statutul de comisari de trafic, având următoarele sarcini:
- îmbunătăţirea siguranţei rutiere, a mediului şi de salvgardare a concurenţei loiale prin promovarea şi respectarea conformităţii cu cerinţele comerciale de licenţiere a operatorilor;

- procesarea cererilor de acordare de licenţe pentru camioane şi autobuze, precum şi înregistrarea acestor vehicule;

- operarea şi administrarea sistemelor de testare din centrele de inspecţii tehnice pentru toate vehiculele, inclusiv supravegherea schemelor de teste MOT, pentru a se asigura că acestea sunt conforme cu standardele şi reglementările legale.

OLANDA


Inspectoratul pentru transport şi mediu (ILT)
 monitorizează şi promovează respectarea legilor şi reglementărilor de mediu şi pentru un transport sigur şi durabil. ILT dispune de standuri pentru servicii de calitate şi anchete corecte, iar acest lucru se realizează în cooperare cu alte structuri. ILT a rezultat din fuziunea Inspectoratului VROM (VI) cu Inspectoratul IVW din cadrul Ministerului transporturilor.


În legătura cu mediul, ILT îşi propune să asigure un trai sigur şi sănătos, activităţile desfăşurate trebuind să aibă un impact scăzut asupra acestuia. Pentru aceasta, sarcinile includ monitorizarea siguranţei clădirilor şi a apei potabile, reducerea riscurilor legate de substanţele şi industriile periculoase, tratarea corespunzătoare a deşeurilor, precum şi prevenirea şi remedierea contaminării solului şi apei.


În domeniul transportului, ILT are responsabilităţi privind transportul rutier, naval şi aerian, cuprinzând respectarea reglementărilor de conducere (navigaţie şi zbor), încărcarea şi întreţinerea parcului de vehicule/avioane/ambarcaţiuni.

Inspectoratul pentru transport şi mediu aplică amenzi administrative atunci când se constată încălcări ale legii în timpul inspecţiilor de lucru, în următoarele sectoare:
· navigaţia pe apele interioare;
· în domeniul aviaţiei;
· transport feroviar;
· utilizarea produselor fitosanitare şi biocide.
POLONIA

a) Direcţia generală pentru drumuri naţionale şi autostrăzi este autoritatea centrală a Administraţiei naţionale, înfiinţată pentru a gestiona utilizarea drumurilor naţionale şi execuţia bugetului de stat în domeniul transporturilor
. GDDKiA a fost înfiinţată la 1 aprilie 2002 de către Ministerul transporturilor, fiind finanţată de la bugetul de stat.

Direcţia a fost formată prin fuziunea Direcţiei generale de drumuri cu Agenţia publică pentru construcţii de autostrăzi. GDDKiA este formată din 16 sucursale provinciale şi regionale, care gestionează drumurile aflate în sectorul propriu de competenţă. În plus, Direcţia generală de istorie a drumurilor este responsabilă pentru păstrarea oricăror monumente care au legătură cu domeniul rutier.

GDDKiA, structură care răspunde de drumurile naţionale, are următoarele atribuţii:


-  participă la punerea în aplicare a politicii de transport rutier;

-  colectează date şi informaţii cu privire la reţeaua de drumuri publice;

-  supraveghează activitatea de pregătire a infrastructurii rutiere pentru situaţii de urgenţă;

- eliberează autorizaţiile pentru o singură călătorie, într-un timp specificat şi pentru un traseu fix, ale vehiculelor care nu se încadrează în standardele legale;


-  cooperează cu alte structuri similare şi organizaţii internaţionale;

- cooperează cu autorităţile locale pentru dezvoltarea şi întreţinerea infrastructurii drumurilor naţionale;

-  asigură managementul traficului pe drumurile naţionale;

-  asigură protecţia monumentelor rutiere;

- îndeplineşte sarcinile legate de pregătirea, coordonarea, construirea şi operarea de autostrăzile cu plată.


b) Inspectoratul pentru transportul rutier
, înfiinţat pentru a monitoriza respectarea desfăşurării traficului rutier în conformitate cu legislaţia în vigoare, inclusiv a transportului necomercial de pasageri şi mărfuri, are ca principală atribuţie eliminarea oricăror evoluţii negative în domeniul transportului rutier.


Această sarcină implică implementarea traficului rutier în conformitate cu normele de legalitate, eficacitate, performanţă şi economie a fondurilor primite de la buget.

Prin această activitate, inspectoratul urmăreşte:

- îmbunătăţirea siguranţei rutiere;

- îmbunătăţirea condiţiilor sociale în transportul rutier;

- reducerea degradării drumurilor;

- creşterea nivelului de respectare a legii de către conducătorii auto şi companiile de transport rutier;

- protecţia pieţei de transport de concurenţa neloială;

 
- protecţia mediului;

- îmbunătăţirea continuă a sistemului de management al calităţii şi eliminarea riscurilor de corupţie din sistemul de transport.

Inspectoratul conlucrează cu Poliţia, Garda de Frontieră, Serviciul Vamal, Serviciul Veterinar, Inspectoratul Naţional al Muncii, Inspectoratul de Comerţ şi structurile drumarilor pentru a se asigura ordinea şi siguranţa pe drumurile publice, pentru a se elimina infracţiunile economice efectuate în legătură cu activităţile de transport, inclusiv din cadrul autorităţilor cu sarcini de inspecţie. 

În domeniul auditului, Inspectoratul conlucrează cu organele administraţiei publice locale, precum şi cu structurile de transport rutier.

SUEDIA


a) Agenţia suedeză pentru transporturi este o structură care răspunde de calitatea şi accesibilitatea transporturilor feroviare, aeriene, maritime şi rutiere
. De asemenea, agenţia întocmeşte regulamentele de trafic şi urmăreşte respectarea acestora de către autorităţi, companii, organizaţii şi cetăţeni.


Agenţia suedeză de transport a fost înfiinţată la 1 ianuarie 2009. Principalele departamente care funcţionează în cadrul acesteia sunt următoarele:


- departamentul pentru aviaţie civilă şi circulaţie maritimă;


 Acesta întocmeşte reglementări, examinează şi eliberează permisele necesare activităţii de transport, evaluează siguranţa şi securitatea zborurilor şi a navelor care navighează în apele teritoriale suedeze, investigând şi situaţiile în care se produc accidente. Se are în vedere îmbunătăţirea siguranţei maritime şi efectul asupra mediului a plimbărilor cu nave de agrement. cu barca de agrement. 

- departamentul permise de conducere examinează şi autorizează licenţele specifice. 

- departamentul rutier şi feroviar formulează reglementări, examinează şi eliberează permisele solicitate, evaluează şi supraveghează circulaţia în cele două sectoare: traficul rutier, vehiculele, permisele de conducere, transportul comercial, feroviar, metroul uşor şi subteran. De asemenea, departamentul realizează analize ale traficului rutier şi oferă informaţii în situaţiile producerii de accidente.


- departamentul fiscal are în componenţă serviciile de impozite şi taxe, având în atribuţii şi controlul de origine al vehiculelor. 

- departamentul Registrul Transporturilor gestionează şi dezvoltă înregistrările electronice în domeniu. De asemenea, dezvoltă e-servicii şi produce noi formate ale certificatelor şi permiselor, atunci când este cazul. 


În ceea ce priveşte finanţarea, de la 1 ianuarie 2011, Parlamentul suedez şi Guvernul au decis că activităţile agenţiei se autofinanţează din taxele percepute. 

b) Poliţia locală deţine atribuţii de control în următoarele domenii: 
-  reglementările de trafic rutier şi acordarea permiselor de conducere;

-  eliberarea autorizaţiilor pentru transportul rutier internaţional;

- eliberarea autorizaţiilor speciale pentru transportul de pasageri şi alte documentele aferente;

-  stabilirea dimensiunilor şi greutăţilor autovehiculelor de transport marfă;

-  eliberarea certificatelor pentru transportul de alimente perisabile şi speciale, precum pentru echipamentele utilizate pentru astfel de transporturi;

- stabilirea tarifelor de utilizare a drumurilor, împreună cu Administraţia drumurilor;

- verificarea condiţiilor tehnice ale autovehiculelor;

- reglementările privind orele de conducere şi perioadele de repaus, împreună cu Ministerul transporturilor;

- reglementările cu privire la transportul de mărfuri periculoase.
UNGARIA


Autoritatea Naţională pentru Transport (ANT) a fost înfiinţată în 2007 de către ministrul transporturilor, fiind succesor al Inspectoratului General al Transporturilor, Inspectoratului Central de Transport, inspectoratelor judeţene, precum şi al Autorităţii Aviaţiei Civile. Ulterior, Autoritatea Aviaţiei de Stat şi Biroul feroviar maghiar au fost, de asemenea, integrate în această structură. ANT este o instituţie bugetară cu o conducere autonomă, aflată sub conducerea ministrului transporturilor.  


Activităţile de bază ale Autorităţii privesc următoarele domenii:
 
- transportul rutier;


- aviaţia civilă;


- transportul aerian;


- căile ferate; 


- managementul căilor ferate;


- transportul maritime;


- altele.

 


În Ungaria, ANT este singura entitate însărcinată cu executarea tuturor activităţilor administrative şi de supraveghere legate de transport. Autoritatea Naţională de Transport, ca instituţie centrală a administraţiei publice, supraveghează şi monitorizează activitatea şi funcţionarea acestui domeniu de activitate.

Misiunea ANT este aceea de a menţine nivelul tehnic al echipamentelor de transport şi a infrastructurii, conform cerinţelor legale şi dispoziţiilor privind siguranţa transportului. De asemenea, se are în vedere îmbunătăţirea cunoştinţelor tehnice şi de transport a operatorilor şi utilizatorilor de echipamente de transport şi infrastructură, precum şi a atitudinii lor în trafic conform cerinţelor legale.


Obiectivul principal al ANT este acela de a consolida şi de a menţine un nivel înalt de siguranţă a transportului, în conformitate cu obiectivele Uniunii Europene în acest domeniu. 
 
Principalele organisme care funcţionează în cadrul Autorităţii sunt următoarele:
 
-  autoritatea rutieră, condusă de un vicepreşedinte;

· autoritatea de transport, drumuri şi căi ferate, condusă de un vicepreşedinte;

· autoritatea aeronautică, condusă de vicepreşedintele pentru aviaţie.

